เคลมมอเตอร์ไซค์ลดฮวบ12%
บ.กลางฯรณรงค์อุบัติเหตุได้ผลรายได้พอไม่ขอเงินสมทบเพิ่ม
20 ส.ค. 2554

บ.กลางฯรณรงค์อุบัติเหตุได้ผลรายได้พอไม่ขอเงินสมทบเพิ่ม
บริษัท กลางฯ ฟุ้งรณรงค์อุบัติเหตุได้ผล ค่าเคลมสินไหมลดต่ำกว่า 100% ไม่ขอเงินสมทบเพิ่ม 
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า ในช่วงครึ่งปีแรกที่ผ่านมา อัตราค่าสินไหมทดแทนปรับลดลงอยู่ที่ 97% เมื่อเทียบกับช่วงปลายปี 2553 อยู่ที่ 108-109% และได้เบี้ย 1,800 ล้านบาท ซึ่งคงเป็นผลมาจากการรณรงค์เรื่องการป้องกันอุบัติเหตุทั้งการโฆษณาและการเข้าไปยังตามโรงเรียน วัด และแหล่งชุมชนต่างๆ ทำให้ประชาชนเห็นถึงความสำคัญเรื่องอุบัติเหตุมากขึ้น โดยเฉพาะการรณรงค์เรื่องการสวมหมวกกันน็อก รวมถึงลดต้นทุนด้วยบริการเคลมออนไลน์กับโรงพยาบาล 1,300 แห่ง ซึ่งขยายโครงการไปได้แล้วประมาณ 90% ดังนั้นคาดว่าในปีนี้บริษัทคงไม่จำเป็นต้องขอเงินสมทบจากผู้ถือหุ้น ซึ่งเป็นบริษัทประกันภัยต่างๆ เพิ่มเติม 
“ตอนนี้เราได้เงินสมทบที่คิดจากเบี้ย พ.ร.บ. ในอัตรา 12.5% ซึ่งก็ใช้มาตั้งแต่ปีที่แล้ว และคาดว่าปีนี้คงยังเพียงพออยู่ ไม่ต้องขอเงิน เบี้ยที่ได้รับเข้ามาก็ยังบริหารจัดการได้อยู่ ส่วนผลกระทบจากการเพิ่มความคุ้มครองสูงสุดประกัน พ.ร.บ. จาก 1 แสนบาท เป็น 2 แสนบาทนั้น คาดว่าหลังจากสิ้นปีนี้ คงเห็นภาพได้ชัดเจนว่าจะส่งผลกระทบต่ออัตราค่าสินไหมทดแทนเพิ่มมากขึ้นน้อยเพียงใด” นายนพดล กล่าว 
อย่างไรก็ตาม คาดว่าในสิ้นปีนี้ กรมธรรม์ประกันภัย พ.ร.บ.รถจักรยานยนต์คงเพิ่มขึ้นเกิน 12 ล้านกรมธรรม์ หรือมีเบี้ยประมาณ 3,600 ล้านบาท เทียบกับปีที่ผ่านมาที่รับประกันภัยอยู่ 9.6 ล้านกรมธรรม์ เบี้ยประกันภัย 2,800 ล้านบาท หรืออาจถึง 13 ล้านกรมธรรม์ ตามยอดขายรถจักรยานยนต์ในตลาดที่เพิ่มขึ้นก็ได้ ซึ่งถือว่าเกือบครบ 100% แล้ว สำหรับการดึงให้รถจักรยานยนต์เข้ามาทำประกันภัย พ.ร.บ.กับบริษัททั้งหมด ซึ่งคงเหลือเพียงรถจักรยานยนต์ที่อยู่นอกระบบหรือไม่ได้ต่อทะเบียนเท่านั้นที่ไม่ได้ทำประกันภัย พ.ร.บ.
นายนพดล กล่าวว่า บริษัทมีความพร้อมหากทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะนำเรื่องเกณฑ์การดำรงเงินกองทุนตามระดับความเสี่ยงมาใช้ในเดือน ก.ย.นี้ โดยปัจจุบันมีเงินกองทุนอยู่ประมาณ 500 ล้านบาท และนโยบายด้านการลงทุนที่มีอยู่ประมาณ 3,000 ล้านบาท ก็ยึดนโยบายการบริหารจัดการลงทุนที่ดี ไม่เน้นลงทุนที่มีความเสี่ยงสูงทำให้ไม่ต้องใช้เงินกองทุนมาก โดยเน้นลงทุนในพันธบัตร เงินฝาก ไม่ลงทุนในหุ้นทำให้ไม่มีภาระต้องตั้งสำรองหรือดำรงเงินกองทุนเพิ่ม